Wildsfees: kuns kry 'lewe' | News24
Wildsfees: kuns kry 'lewe'
=Koedoes is sinoniem met die Wildsfees en hier sit plaaslike skilder Hilde Alet Malan by een van haar nuutste skeppings spesiaal vir dié fees. (Lees meer oor die SPAR Kirkwood Wildsfees op p.4) Foto:ANNELI YOUNG
Die jaarlikse SPAR Kirkwood Wildsfees, wat hierdie naweek plaasvind is wild van pret, maar die skone kunste kom ook in die kollig.
'n Nuutjie by vanjaar se fees is plaaslike kunstenaar Hilde Alet Malan, wat by die ATKV sitrus- stasie in aksie sal wees. Buiten om te skilder, is sy ook die produksie-bestuurder van die plaas Stuck van Acht naby Patensie.
"My kuns is eiesoortig, ek het my eie tegniek wat steeds elke dag ont-wikkel. Dit is iets baie persoonlik wat emosies en gevoelens vasvang," sê Hilde wie se kuns sedert 2015 gesogte items vir vele kuns-liefhebbers geword het.
Sy gebruik verskillende mediums vir haar teken- en verfwerke.
"Vir my gaan die twee hand aan hand omdat mens met lyn en beweging in beide vorms werk. Kuns maak dit vir my moontlik om myself te verloor en op dieselfde tyd ook te vind," sê Hilde.
Sy toer graag en vind inspirasie oral waar sy gaan. Dit is ook vir haar lekker om iets vir iemand te maak wat by hulle styl of idees pas, maar steeds uitstaan as 'n Hilde Alet Malan kunswerk.
Sy is op die bestuur van ATKV Patensie en sal hierdie naweek by die ATKV se sitrusstasie by die Wildsfees in aksie te sien wees.
Besoekers aan dié stalletjie kan kyk hoe Hilde se tekeninge onder haar skeppende hande vorm en lewe kry.
By dié stalletjie is daar verskillende sitrusvariëteite en besoekers kan proe hoekom die vallei bekend is vir sy sitrus. Daar is ook ander interessanthede sowel as lekker doendinge en kosdemonstrasies op Vrydag 15:00, Saterdag 11:00 en 15:00 en Sondag 11:00.
Verder kan besoekers uiting gee aan hulle kreatiewe kant op 'n graffitimuur, 'n foto neem saam met die sitrusmannetjies, hoor watter Afrikaanse idioom as die beste bekroon word of sommer net lui-lekker ontspan met 'n sitrusdrinkdingetjie op die sofa.